b'\n_START_ARTICLE_\nFlapper\n_START_SECTION_\nTermin alkuper\xc3\xa4 ja etymologia\n_START_PARAGRAPH_\nFlapper-muoti sai alkunsa ensimm\xc3\xa4isen maailmansodan j\xc3\xa4lkeen \xe2\x80\x93 uudella, liberaalimmalla aikakaudella, jolle tyypillist\xc3\xa4 olivat poliittinen ja sosiaalinen rauhattomuus, Yhdysvaltojen kohoaminen maailman johtavaksi talousmahdiksi Euroopan sijasta sek\xc3\xa4 afroamerikkalaisten jazzkulttuurin muuttuminen osaksi l\xc3\xa4nsimaista yleiskulttuuria.\n_START_SECTION_\nIso-Britannia\n_START_PARAGRAPH_\nTermi\xc3\xa4 \xe2\x80\x9dflapper\xe2\x80\x9d k\xc3\xa4ytet\xc3\xa4\xc3\xa4n ensimm\xc3\xa4isen kerran er\xc3\xa4\xc3\xa4ss\xc3\xa4 varhaisessa Sports Illustrated -lehden numerossa (kyseess\xc3\xa4 ei ole sama Sports Illustrated -aikakauslehti, jota Yhdysvalloissa nyky\xc3\xa4\xc3\xa4n julkaistaan). Lehden aukeamalla on kuvia flapper-tyt\xc3\xb6ist\xc3\xa4 esittelem\xc3\xa4ss\xc3\xa4 s\xc3\xa4\xc3\xa4ri\xc3\xa4\xc3\xa4n. Termi saattaa juontaa juurensa englanninkielisest\xc3\xa4 verbist\xc3\xa4 flap \xe2\x80\x99r\xc3\xa4pytell\xc3\xa4 siipi\xc3\xa4\xc3\xa4n\xe2\x80\x99, mik\xc3\xa4 viittaa nuorten lintujen siipien r\xc3\xa4pyttelyyn niiden yritt\xc3\xa4ess\xc3\xa4 opetella lent\xc3\xa4m\xc3\xa4\xc3\xa4n. Pohjois-Englannissa sana \xe2\x80\x9dflapper\xe2\x80\x9d oli merkinnyt aikaisemmin teini-ik\xc3\xa4ist\xc3\xa4 tytt\xc3\xb6\xc3\xa4 tai prostituoitua.\n_START_SECTION_\nYhdysvallat\n_START_PARAGRAPH_\nFlapper-termi tuli Yhdysvalloissa k\xc3\xa4ytt\xc3\xb6\xc3\xb6n Frances Marionin suositusta vuoden 1920 elokuvasta The Flapper, jossa p\xc3\xa4\xc3\xa4t\xc3\xa4hten\xc3\xa4 oli Olive Thomas. Thomas oli esiintynyt samantapaisessa elokuvaroolissa jo vuonna 1917, vaikka siin\xc3\xa4 kyseist\xc3\xa4 termi\xc3\xa4 ei viel\xc3\xa4 k\xc3\xa4ytettyk\xc3\xa4\xc3\xa4n. H\xc3\xa4nen viimeiset elokuvansa vaikuttivat voimakkaasti siihen, mink\xc3\xa4lainen kuva ihmisille muodostui \xe2\x80\x9dflapper-tyt\xc3\xb6ist\xc3\xa4\xe2\x80\x9d. Clara Bow, Louise Brooks, Joan Crawford ja monet muut n\xc3\xa4yttelij\xc3\xa4t perustivat roolihahmonsa t\xc3\xa4lle samalle k\xc3\xa4sitykselle flapper-tyt\xc3\xb6ist\xc3\xa4._NEWLINE_Yhdysvalloissa kieltolain vastustaminen oli yksi flapper-kulttuurin keskeisist\xc3\xa4 piirteist\xc3\xa4. Laillisten kapakoiden ja kabareeravintoloiden sulkeutuessa alkoholijuomien sala-anniskelupaikoista tuli n\xc3\xa4kyvi\xc3\xa4 ja suosittuja. T\xc3\xa4m\xc3\xa4 ristiriita lainkuuliaisen, uskonnollispohjaisen raittiusliikkeen ja kaikkialla l\xc3\xa4sn\xc3\xa4 olevan alkoholinkulutuksen v\xc3\xa4lill\xc3\xa4 johti yleiseen auktoriteettien halveksuntaan. Flapper-tytt\xc3\xb6jen itsen\xc3\xa4isyys saattaa olla perua \xe2\x80\x9dGibson girlin\xe2\x80\x9d roolimallista 1890-luvulta. Vaikka sotia edelt\xc3\xa4neen ajan muoti ei kovin paljon muistuta flapper-tytt\xc3\xb6jen tyyli\xc3\xa4, heid\xc3\xa4n itsen\xc3\xa4isyytens\xc3\xa4 ja feminismins\xc3\xa4 on saattanut johtaa flappereiden m\xc3\xa4\xc3\xa4r\xc3\xa4tietoiseen asenteeseen 30 vuotta my\xc3\xb6hemmin._NEWLINE_Yhdysvaltalaiset kirjailijat ja taiteilijat, kuten F. Scott Fitzgerald, John Held Jr. ja Anita Loos, popularisoivat flappereiden el\xc3\xa4m\xc3\xa4ntyyli\xc3\xa4 teoksissaan, ja flappereita alettiin pit\xc3\xa4\xc3\xa4 puoleensavet\xc3\xa4vin\xc3\xa4, holtittomina ja itsen\xc3\xa4isin\xc3\xa4. Flapper-villityst\xc3\xa4 kritisoineiden joukossa oli muiden muassa kirjailija-kriitikko Dorothy Parker, joka teki pilaa villityksest\xc3\xa4 kirjoituksessaan \xe2\x80\x9dFlappers: Hate Song\xe2\x80\x9d._NEWLINE_1920-luvun lopulla flapper-sanalla tarkoitettiin my\xc3\xb6s k\xc3\xa4yt\xc3\xa4nt\xc3\xb6\xc3\xa4, jossa tunnussana neuvoi aikuisia naisia heid\xc3\xa4n \xc3\xa4\xc3\xa4nest\xc3\xa4misess\xc3\xa4\xc3\xa4n ja siin\xc3\xa4, miten he \xc3\xa4\xc3\xa4nest\xc3\xa4isiv\xc3\xa4t eri tavoin kuin heid\xc3\xa4n ik\xc3\xa4isens\xc3\xa4 miehet. Vaikka termill\xc3\xa4 oli useampia merkityksi\xc3\xa4, sosiaalisena ryhm\xc3\xa4n\xc3\xa4 flapperit olivat hyvin rajattu 1920-luvun alakulttuuri.\n_START_SECTION_\nK\xc3\xa4yt\xc3\xb6s\n_START_PARAGRAPH_\nFlapper-tyt\xc3\xb6t k\xc3\xa4viv\xc3\xa4t \xc3\xb6isin jazzklubeilla, joissa he tanssivat provosoivasti, polttivat pitkiin imukkeisiin asetettuja savukkeita, nuuhkivat kokaiinia (jota oli saatavilla laillisesti tuohon aikaan) ja seurustelivat miesten kanssa. He kulkivat polkupy\xc3\xb6rill\xc3\xa4 ja ajoivat autoa. He joivat kursailemattomasti alkoholia, mik\xc3\xa4 oli uhmakasta kieltolain aikaisessa Amerikassa. Seksuaaliset esileikit olivat paljon yleisempi\xc3\xa4 kuin viktoriaanisella aikakaudella. Esileikkikutsut, \xe2\x80\x9dpetting parties\xe2\x80\x9d, joissa seksuaaliset esileikit olivat p\xc3\xa4\xc3\xa4numerona, yleistyiv\xc3\xa4t._NEWLINE_Flapperit aloittivat my\xc3\xb6s ty\xc3\xb6ss\xc3\xa4k\xc3\xa4ynnin kodin ulkopuolella ja aloittivat yhteiskunnallisen keskustelun naisten aseman parantamisesta. \xc3\x84\xc3\xa4nest\xc3\xa4mist\xc3\xa4 ja naisten oikeuksien kohentamista toteutettiin my\xc3\xb6s k\xc3\xa4yt\xc3\xa4nn\xc3\xb6ss\xc3\xa4._NEWLINE_Heid\xc3\xa4n tanssityylej\xc3\xa4\xc3\xa4n, kuten charlestonia, shimmy\xc3\xa4, bunny hugia ja black bottomia, pidettiin shokeeraavina.\n_START_SECTION_\nSlangi\n_START_PARAGRAPH_\nFlappereilla oli oma slanginsa, johon kuuluivat muun muassa sellaiset ilmaisut kuten snugglepup \xe2\x80\x99mies, joka vierailee esileikkikutsuilla usein\xe2\x80\x99 ja barney-mugging \xe2\x80\x99seksi\xe2\x80\x99. Heid\xc3\xa4n puheenpartensa heijasteli heid\xc3\xa4n s\xc3\xa4\xc3\xa4dytt\xc3\xb6myytt\xc3\xa4\xc3\xa4n ja juomatapojaan; \xe2\x80\x9dI have to go see a man about a dog\xe2\x80\x9d tarkoitti usein viskin ostamista, ja \xe2\x80\x9dhandcuff\xe2\x80\x9d tai \xe2\x80\x9dmanacle\xe2\x80\x9d tarkoitti kihlausta tai h\xc3\xa4\xc3\xa4sormusta. He tunsivat my\xc3\xb6s monia tapoja sanoa \xe2\x80\x9dfantastista!\xe2\x80\x9d, kuten \xe2\x80\x9dThat\xe2\x80\x99s so Jake\xe2\x80\x9d tai \xe2\x80\x9dThat\xe2\x80\x99s the bee\xe2\x80\x99s knees\xe2\x80\x9d tai \xe2\x80\x9dThe cat\xe2\x80\x99s pajamas\xe2\x80\x9d._NEWLINE_Monet modernissa amerikanenglannissa k\xc3\xa4yt\xc3\xb6ss\xc3\xa4 olevat sanonnat ovat per\xc3\xa4isin flappereiden k\xc3\xa4ytt\xc3\xa4m\xc3\xa4st\xc3\xa4 slangista, kuten \xe2\x80\x9dbig cheese\xe2\x80\x9d, jolla tarkoitetaan merkitt\xc3\xa4v\xc3\xa4\xc3\xa4 henkil\xc3\xb6\xc3\xa4; \xe2\x80\x9dto bump off\xe2\x80\x9d tarkoittaa murhaamista, ja \xe2\x80\x9dbaloney\xe2\x80\x9d tarkoittaa h\xc3\xb6lynp\xc3\xb6ly\xc3\xa4. Muut termit tulevat suoraan kieltolain ajalta, kuten \xe2\x80\x9dspeakeasy\xe2\x80\x9d, joka tarkoittaa laitonta paikkaa, jossa tarjoillaan v\xc3\xa4kijuomia ja \xe2\x80\x9dhooch\xe2\x80\x9d, joka tarkoittaa laitonta v\xc3\xa4kijuomaa.\n_START_SECTION_\nTyyli\n_START_PARAGRAPH_\nEp\xc3\xa4sovinnaisen k\xc3\xa4ytt\xc3\xa4ytymisens\xc3\xa4 lis\xc3\xa4ksi flapperit olivat tunnettuja tyylist\xc3\xa4\xc3\xa4n, joka muodostui jazzmusiikin tyylin sek\xc3\xa4 sit\xc3\xa4 seuranneen tanssimisen suosion seurauksena. Ranskaksi heit\xc3\xa4 kutsuttiin nimell\xc3\xa4 \xe2\x80\x9dgar\xc3\xa7onne\xe2\x80\x9d (\xe2\x80\x9dpoika\xe2\x80\x9d feminiinisell\xc3\xa4 suffiksilla), sill\xc3\xa4 flapper-tyyli teki naisista nuorekkaan ja poikamaisen n\xc3\xa4k\xc3\xb6isi\xc3\xa4. Lyhyet hiukset, litistetty povi ja kapea vy\xc3\xb6t\xc3\xa4r\xc3\xb6 t\xc3\xa4hdensiv\xc3\xa4t t\xc3\xa4t\xc3\xa4 tyyli\xc3\xa4._NEWLINE_Flapper-tytt\xc3\xb6jen her\xc3\xa4tt\xc3\xa4m\xc3\xa4st\xc3\xa4 pahennuksesta huolimatta heid\xc3\xa4n tyylist\xc3\xa4\xc3\xa4n tuli muotia hillitymm\xc3\xa4ss\xc3\xa4 muodossa jopa ik\xc3\xa4\xc3\xa4ntyneiden kunnioitettujen naisten keskuudessa. Flapperit poistivat korsetin naisten muodista, lyhensiv\xc3\xa4t hameiden ja iltapukujen helmoja ja tekiv\xc3\xa4t lyhyist\xc3\xa4 hiuksista suosittuja naisten keskuudessa. Flapper-tyylin mukaisesti pukeutuneita n\xc3\xa4yttelij\xc3\xa4tt\xc3\xa4ri\xc3\xa4 olivat muiden muassa Olive Thomas, Dorothy McKaill, Alice White, Bebe Daniels, Billie Dove, Helen Kane, Joan Crawford, Leatrice Joy, Norma Shearer, Laura La Plante, Norma Talmadge, Clara Bow, Louise Brooks ja Colleen More.\n_START_SECTION_\nKosmetiikka\n_START_PARAGRAPH_\nFlapper-tyyli edellytti runsasta ehostusta verrattuna siihen, mit\xc3\xa4 tuolloin pidettiin hyv\xc3\xa4ksyttyn\xc3\xa4. Flapperit suosivat \xe2\x80\x9dkiss proof\xe2\x80\x9d -huulipunan k\xc3\xa4ytt\xc3\xb6\xc3\xa4. Metallisen huulipunarasian ja puuteripeilin keksiminen nostivat huulipunan muotiin. Tummat silm\xc3\xa4t, varsinkin kajaalilla reunustetut, kuuluivat t\xc3\xa4h\xc3\xa4n tyyliin. My\xc3\xb6s poskipunan k\xc3\xa4ytt\xc3\xb6 yleistyi, kun sen lis\xc3\xa4\xc3\xa4minen ei ollut en\xc3\xa4\xc3\xa4 yht\xc3\xa4 sotkuista puuhaa kuin aikaisemmin._NEWLINE_Alun perin kalpeaa ihoa pidettiin kaikkein puoleensavet\xc3\xa4vimpin\xc3\xa4. P\xc3\xa4ivettyneest\xc3\xa4 ihosta tuli kuitenkin suosittu eneneviss\xc3\xa4 m\xc3\xa4\xc3\xa4rin sen j\xc3\xa4lkeen, kun Coco Chanel sai rusketuksen vietetty\xc3\xa4\xc3\xa4n liian pitk\xc3\xa4\xc3\xa4n auringossa lomallaan \xe2\x80\x93 se kuvasti vapaa-aikaa, el\xc3\xa4m\xc3\xa4\xc3\xa4 ilman tarvetta tehd\xc3\xa4 raskasta ty\xc3\xb6t\xc3\xa4. Naiset halusivat n\xc3\xa4ytt\xc3\xa4\xc3\xa4 hyv\xc3\xa4kuntoisilta, urheilullisilta ja kaikin puolin terveilt\xc3\xa4.\n_START_SECTION_\nHiukset ja asusteet\n_START_PARAGRAPH_\nMuodissa olivat poikamaiset kampaukset, erityisesti polkkatukka ja kaksi muuta lyhyen tukan mallia, joita kutsuttiin nimill\xc3\xa4 \xe2\x80\x9deton crop\xe2\x80\x9d ja \xe2\x80\x9dshingle bob\xe2\x80\x9d. Hatut, muun muassa kellohatut, kuuluivat yh\xc3\xa4 oleellisena osana vaatetukseen._NEWLINE_Korut muodostettiin tavallisesti art deco -palasista, varsinkin monikerroksiset helmikaulakorut. Pinnit, sormukset ja rintaneulat kuuluivat tyyliin oleellisena osana. Sarvireunuksiset silm\xc3\xa4lasit olivat my\xc3\xb6s suosittuja._NEWLINE_Flapperit hylk\xc3\xa4siv\xc3\xa4t korsetit ja suuret alusp\xc3\xb6ksyt ja k\xc3\xa4yttiv\xc3\xa4t niiden sijasta pikkuhousuja ja keveit\xc3\xa4 rintaliivej\xc3\xa4, jotta he pystyisiv\xc3\xa4t tanssimaan helpommin. He k\xc3\xa4yttiv\xc3\xa4t my\xc3\xb6s uudentyyppisi\xc3\xa4, pehme\xc3\xa4mpi\xc3\xa4 ja taipuisampia lanteille ulottuvia korsetteja, jotka litistiv\xc3\xa4t koko kehon saaden naiset n\xc3\xa4ytt\xc3\xa4m\xc3\xa4\xc3\xa4n suorilta ja ryhdikk\xc3\xa4ilt\xc3\xa4, vastakohtana vanhoille korseteille, jotka kavensivat vy\xc3\xb6t\xc3\xa4r\xc3\xb6\xc3\xa4 ja levensiv\xc3\xa4t lantiota ja rintakeh\xc3\xa4\xc3\xa4. Korsetin muodostamien naisellisten kurvien puuttuminen korosti heid\xc3\xa4n poikamaista ilmett\xc3\xa4\xc3\xa4n.\n_START_SECTION_\nFlapper-aikakauden p\xc3\xa4\xc3\xa4ttyminen\n_START_PARAGRAPH_\nSuosiostaan huolimatta flapperien el\xc3\xa4m\xc3\xa4ntapa ei selvinnyt Wall Streetin p\xc3\xb6rssiromahduksesta ja sit\xc3\xa4 seuranneesta lamakaudesta. Valoisa el\xc3\xa4m\xc3\xa4nasenne ja hedonismi eiv\xc3\xa4t yksinkertaisesti l\xc3\xb6yt\xc3\xa4neet paikkaansa 1930-luvun taloudellisten vastoink\xc3\xa4ymisten keskell\xc3\xa4. Pikemminkin t\xc3\xa4m\xc3\xa4 vuosikymmen toi muassaan konservatiivisia reaktioita ja uskonnollista her\xc3\xa4nn\xc3\xa4isyytt\xc3\xa4, joka h\xc3\xa4vitti perin juurin liberaalin el\xc3\xa4m\xc3\xa4ntyylin ja 1920-luvun muodit. Itsevarma flapper-tyt\xc3\xb6n roolimalli on kuitenkin monin tavoin sallinut nykyaikaisen naisen tehd\xc3\xa4 itsest\xc3\xa4\xc3\xa4n n\xc3\xa4kyv\xc3\xa4n ja pysyv\xc3\xa4n osan l\xc3\xa4nsimaista yhteiskuntaa.'